google/wiki40b huggingface dataset:
Andy Keogh

Klubbkarriere

Keogh begynte i klubben Leeds United FC i en alder av seksten år. Han klarte aldri å sette sine spor i Leeds, men gjorde sin ligadebut den 7. august 2004 i en 3-1 seier over Rochdale FC. Han scoret to mål på 12 kamper før han fikk en skade som gjorde at han ble kalt tilbake til sin overordnede klubb.
Han ble kjøpt opp av Scunthorpe United FC for rundt £50 000 for å bringe ham til klubben på permanent basis. Leeds akseptert tilbudet, og den 14. februar 2005, sluttet Keogh i klubben som han hadde startet sesongen med. Keogh gjorde seg virkelig bemerket sammen med denne klubben i 2005/2006-sesongen, og han scoret til sammen 38 mål for Scunthorpe United.
Den 12. januar 2007 ble det annonsert at han hadde avvist en forbedret kontraktstilbud fra Scunthorpe United og vil derfor være fri til å forlate klubben på slutten av sesongen 2006-2007. Keogh signerte dermed en kontrakt med klubben Wolverhampton Wanderers FC den 23. januar 2007. Han signerte en tre og et halvt års kontrakt og overføringen kostet Wolves en innledende sum £600 000. Kontrakten med denne klubben utløper sommeren 2012.

Internasjonal karriere

Keogh fikk sin første innkalling til Irland fra landslagstrener Steve Staunton i mars 2007, etter at Caleb Folan ble tvunget til å trekke seg tilbake på grunn av en alvorlig skade. Keogh gjorde sin debut for det irske landslaget den 23. mai 2007 i en vennskapskamp mot Ecuador på Giants Stadium i New York, og senere ble han presentert i den irske fotballt-roppen som ble sendt til EM-kvalifiseringen for 2008.
Nettegneserie

En nettegneserie er en tegneserie som publiseres på internett. Selv om det finnes mange tegneserier som bare publiseres på nett, publiseres noen nettegneserier ut i aviser og tidsskrifter.
De kan sammenlignes med selvutgitte vanlige tegneserier, bare at enhver med tilgang til internett kan publisere sin egen nettegneserie. Antall lesere av nettegneserier varierer mye. Noen leses bare av forfatterens nære venner og familie, mens noen av de største har over en million lesere. Nettegneserier kan ligne tradisjonelle tegneserier, grafiske romaner, eller være mer unike. De kan også dekke flere sjangre, stiler og emner.
Bølge

En bølge er en forstyrrelse eller utslag som sprer seg gjennom rommet med konstant hastighet og dermed overfører energi. Mens lydbølger og vannbølger  brer seg i et medium, kan elektromagnetisk stråling og gravitasjonsbølger spre seg gjennom vakuum med lyshastigheten. 
De fleste bølger lar seg klassifisere som «longitudinalbølger» eller «transversalbølger» avhengig av om utslaget er langs eller vinkelrett på utbredelsesretningen. En lydbølge i en gass er longitudinal, mens en elektromagnetisk bølge er transversal. Lydbølger i et fast stoff kalles for seismiske bølger og er en blanding av både transversal og longitudinal bevegelse. 
Utbredelsen til alle bølger beskrives ved en bølgeligning. For bølger med en konstant utbredelseshastighet,  har denne vanligvis samme, matematiske form og beskriver «ikke-dispersive bølger». Når dette ikke er tilfelle, snakker man om «dispersive bølger». Havbølger er et viktig eksempel på slike. Mer abstrakte bølger av denne typen benyttes i kvantemekanikken og deres utbredelse er gitt ved Schrödingerligningen.
Spesielt viktig er harmoniske bølger hvor forstyrrelsen i hvert punkt i rommet varierer med tiden som for en harmonisk oscillator. En slik bølge har derfor en bestemt frekvens og får dermed også en bestemt bølgelengde. Den har en form i tid og rom som er gitt ved en sinuskurve. En hvilken som helst annen bølge kan fremstilles som en sum (eller integral) av harmoniske bølger, hver med sin egen frekvens. Dette danner grunnlaget for Fourier-analysen som er av meget stor betydning innen fysikk og teknologi.

Dispersive bølger

Når lys beveger seg gjennom et materiale med brytningsindeks n, er fasehastigheten v = ω/k = c/n hvor c er lyshastigheten i vakuum. Lyset blir dermed brutt ved at det blir splittet opp i sine forskjellige spektrale komponenter, hver med sin farge. Det skyldes at brytningsindeksen er en funksjon av bølgelengden λ og fenomenet omtales ofte som «dispersjon». Da k = 2π/λ, betyr det derfor at vinkelhastigheten er en funksjon ω(k) som ikke lenger er lineær som i vakuum. En slik bølge sies derfor å være «dispersiv».
Dispersive bølger oppfyller ikke den vanlige bølgeligningen da hver frekvenskomponent vil bevege seg med forskjellig fasehastighet. I stedet er de beskrevet ved mer kompliserte ligninger som også kan være ikke-lineære. Slike bølger kan kombineres til bølgepakker som beveger seg med gruppehastigheten vg = ∂ω/∂k. Dette er også den hastigheten som energien til bølgen forplanter seg med. I kvantemekanikken brukes slike bølgepakker til å beskrive en lokalisert partikkel hvis hastighet er lik med gruppehastigheten til bølgene den består av.
Aaron Klug

Bakgrunn

Klug ble født i Želva i Litauen. Foreldrene var jødiske og het Lazar og Bella (født Silin) Klug. Sammen med sine foreldre flyttet han til Sør-Afrika da han var to år gammel. 
Han ble sterkt facinert av boken Mikrobejegerne av Paul de Kruif. Etter medisiske propedeutiske studier han medisin ved University of Witwatersrand i Johannesburg; han var særlig opptatt av kjemi, matematikk og fysikk. Så gikk han videre med krystallografi ved University of Cape Town. Han skrev sitt diplomarbeid under R. W. James om röøtgenstrukturundersøkelser på krystaller.
Etter studiene i Sør-Afrika flyttet han til England og fullførte sin doktorgrad ved Trinity College, Cambridge i 1953.

Forskning

Han gikk videre til Birkbeck College ved University of London på slutten av 1953. I London arbeidet han sammen med Rosalind Franklin ved John Bernals laboratorium. Dette arbeidet vekket en livslang interesse for studier av virus og i denne perioden oppdaget han strukturen til tobakkmosaikkviruset. I 1962 begynte han ved det nyopprettede MRC Laboratory of Molecular Biology i Cambridge. I løpet av det neste tiåret anvendte Klug metoder som røntgenkrystallografi, mikroskop og strukturmodeller til å utvikle et elektronmikroskop. Dette mikroskopet danner en sekvens med todimensjonale bilder av krystaller tatt fra ulike vinkler for å danne tredimensjonale bilder av objektet.
Han mottok Louisa Gross Horwitz Prize av Columbia University i 1981. Fra 1986 til 1996 var han direktør ved  Laboratory of Molecular Biology i Cambridge. Han ble slått til ridder av dronning Elizabeth II i 1988. Han ble utnevnt til president av Royal Society og virket fra 1995 til 2000. Han ble tildelt Order of Merit i 1995 – dette er skikken for presidentene av Royal Society. Han var også medlem av det vitenskapelige styret ved Scripps Research Institute. 
I 2005 ble han tildelt den sørafrikanske Mapungubwe-ordenen i gull for sine bidrag innenfor medisinsk forskning.
Berrylands

Etymologi

Berrylands er et stedsland som feilaktig antyder «land hvor det vokser bær», men det betyr faktisk «land på en høyde» fra angelsaksisk beorg (jf. det moderne dialektordet barrow i betydningen «høyde/ås»), beslektet med norrøne bergr, bjorgr og borgr som har samme betydning. Siste ledd er land som har samme betydning på moderne engelsk som på norsk. Stedsnavnet var nedtegnet som Berilendes i 1126, og som Berulind i 1148, og i nyere tid som Barrilands i 1378. Herregodset la Bergh ble nedtegnet i 1241 og en bevilgning på inngjerding av land ved Berowe ble gitt i 1439.
Stolpe (enhet)

Stolpe er en tidligere måleenhet for lengde, den ble  benyttet i forbindelse med måling av husdyr i ved  dyrehandel. 1 stople var 1/32 alen. Fra 1824 var 1 stolpe ca. 1,96 cm+. 
Stolpemål ble også kalt kreaturmål, krøttermål eller hestemål.
Vernepleierforbundet i Delta

Vernepleierforbundet i Delta er en landsdekkende profesjonsorganisasjon for vernepleiere, og vernepleierstudenter.
Vernepleierforbundet i Delta ble som profesjonsorganisasjon etablert 29.april 2015. Vernepleierforbundet arbeider for medlemmenes faginteresser, utvikling av vernepleierutdanningen, og for at vernepleierens faglige anseelse skal styrkes. 
Vernepleierforbundet i Delta er tilsluttet arbeidstakerorganisasjonen Delta som igjen er tilsluttet Yrkesorganisasjonenes Sentralforbund (YS). Delta er en partipolitisk uavhengig arbeidstakerorganisasjon som arbeider med å ivareta lønns- og arbeidsvilkår i offentlig og privat sektor.
Leder i Vernepleierforbundet i Delta er Bjørn Harald Iversen.
Kjempetreveps

Utseende

Dette usedvanlig store insektet med svarte og gule signalfarger kan virke skremmende på folk som ikke vet at kjempetrevepsen er helt ufarlig. Inntrykket forsterkes av den grove summelyden som grenser mot klapring når den flyr.
Kroppen er sylindrisk, uten en innsnørt «midje». Hunnen er mellom 24 og 44 millimeter og har en mørk kropp med gule flekker på bakkroppen. Eggleggningsrøret er kraftig. Det er gul-brunt, men mørkt ut mot spissen. Hannen er mindre enn hunnen, bare mellom 12 og 32 millimeter.  
Vingene er svakt røykfarget. Beina er gule, bortsett fra at lårene (femur) er mørke. Hodet er bredest bak øynene, og er svart med en stor gul flekk bak hvert øye. Antennene er trådformet, gul av farge.
Hunner har i bakkroppen, noe beholdere (mycetangier), med et slim. Dette slimet har soppsporer, og litt av det legges sammen med eggene. 
Larvens kropp er avlang og avrundet kvadratisk i tverrsnitt, den mangler bukføtter og beina er svært korte.

Levevis

Kjempetreveps finnes i åpen barskog. De oppsøker ofte hogstfelt. Hanner begynner ofte å fly noen dager tidligere enn hunnene. Flygetiden er fra juli til september, på solskinnsdager. Vanligvis er det hunnen en ser, hanner er sjeldnere.
Hver hunn legger et sted mellom 50 og 350 egg. Dersom hun legger ubefruktede egg vil de klekke som hanner. Hunnene legger egg i nylig felte grantrær uten bark, eller levende trær som allerede er syke. Hun velger helst vanlig gran, lerketre, furu eller edelgran. Eggene legges i grupper på 4-8 egg, mellom 5 og 10 millimeter inn i treet. Etter eggleggingen dekkes eggene med et slim som inneholder en tredrepende sopp. 
Larven er radikalt forskjellige fra de voksne, både i levevis og i kroppsbygning. De gnager i treet og soppen følger etter. Soppen bryter ned treverket noe som gir larven letter tilgang på næringen, som er trefiber og sopphyfer. Etterhert som larven gnager utvider gangen seg i bredden. Bak larven ligger det igjen trespon og avføring. Like før puppestadiet lager larven et lite puppekammer noen centimeter inn i treet.
Kjempetreveps tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium,  en hvileperiode, der vepsens indre og ytre organer endres.  Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) barvepsen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen. Hele utviklingen fra egg til voksen tar 2-3 år.

Utbredelse

Kjempetreveps har vid utbredelse og finnes i store deler av Sør- og Nord-Amerika, Europa, Asia og Nord-Afrika. Finnes i Norge.
ZSU-57-2

ZSU-57-2 er et sovjetisk selvdrevet luftvernkjøretøy med to 57 mm kanoner. Det har ingen radar, og kan derfor bare brukes i klart vær. Det ble utviklet på basis av stridsvognen T-54 tidlig på 1950-tallet. Kanonene er tilpasninger av tauede 57 mm S-60 luftvernkanoner.
Det er eller har vært i tjeneste i Algerie, Kambodsja, Kina, Russland, Cuba, Egypt, Etiopia, Finland, Ungarn, Iran, Irak, Nord-Korea, Mosambik, Syria, Vietnam og det tidligere Jugoslavia.
Kina produserer selv en variant kalt Type 80, basert på stridsvognen Type 69.
Johan Nygaardsvolds regjering

Johan Nygaardsvolds regjering ble utnevnt 19. mars 1935 og satt til 25. juni 1945. Fra 1940 til 1945 var regjeringen i eksil i London. Dette var den andre regjering utgått fra Arbeiderpartiet. Den avsluttet mellomkrigstidens borgerlige mindretallsregjeringer og innledet en rekke Arbeiderparti-regjeringer som, avbrutt av Samlingsregjeringen i 1945, varte fram til John Lyngs regjering i 1963.

Bakgrunn

Siden Hornsrud-regjeringens intermesso vinteren 1928 hadde Arbeiderpartiet endret linje fra revolusjonær kommunisme til sosialdemokrati. Hovedgrunnen til linjeskriftet var erkjennelsen av at regjeringsmakt kunne brukes til reformer som kunne dempe virkningene av den økonomiske krisen, som startet med krakket på New York-børsen i oktober 1929. I valgkampen 1933 brukte partiet slagordene «Hele folket i arbeid» og «By og land, hand i hand». Sist gang partiet stod fram som et revolusjonært parti var ved valget i 1930, som de tapte.
Arbeiderpartiet gikk fram ved valget i 1933, men fikk ikke flertall i Stortinget. Regjeringsmakten hvilte på et kompromiss med Bondepartiet, Kriseforliket som ble inngått i 1935. Heller ikke ved valget i 1936 fikk Arbeiderpartiet flertall i Stortinget, og måtte styre med skiftende støtte fra de borgerlige partiene.

Krigsutbruddet og «London-regjeringen»

Natt til 9. april 1940 ble regjeringen, som de fleste andre ansvarlige myndigheter i landet, tilsynelatende overrasket av det tyske angrepet. To dager før hadde imidlertid Utenriksdepartementet mottatt et telegram fra den norske sendemannen i Berlin, Arne Scheel, om at tyske troppetransportskip hadde forlatt Stettin på vei vestover. Først 9. april, ca. kl 03.00, ble det besluttet delvis mobilisering med innkalling per brev og oppmøte fra 11. april. Regjeringen hevdet i ettertid at den vedtok full mobilisering, men at Generalstaben misforsto den viktige beslutningen.
22. april 1940 vedtok regjeringen på Stuguflåten i Lesja å rekvirere hele den norske handelsflåten og danne Nortraship. Gjennom dette vedtaket ble verdens største rederi skapt, med ca. ett tusen fartøy.
Regjeringen forlot Norge sammen med kong Haakon og kronprins Olav 7. juni 1940, kort før de norske styrkene kapitulerte 10. juni.  Regjeringen tok sete i London, men frem til april 1942 satt to statsråder, Mowinckel og Frihagen, i Stockholm. Eksilregjeringen går også under navnet «London-regjeringen». Norge var sammen med Nederland de to okkuperte land som hadde en anerkjent regjering under krigen.
Nygaardsvold-regjeringen vendte tilbake til Norge 31. mai 1945. 12. juni leverte Nygaardsvold inn avskjedssøknaden til kong Haakon. Den 25. juni overlot Nygaardsvold-regjeringen makten til samlingsregjeringen, ledet av Einar Gerhardsen.
Siril Malmedal Hauge

Biografi

Siril Malmedal Hauge er utdannet på jazzlinja ved Norges Teknisk-Naturvitenskapelige Universitet i Trondheim.
I tillegg til sitt soloprosjekt med musikerne Henrik Lødøen, Kjetil Mulelid, Martin Myhre Olsen, Martin Morland, Torgeir Standal har hun samarbeidet med band og musikere som Jacob Young, Lars Jansson, Jesper Bodilson, Alf Hulbækmo, Bendik Hofseth, Mats Eilertsen, Paolo Vinaccia, Mathias Eick, MMO-ensemble, og Prøysen-prosjektet «Lillebror» som ga ut sitt debutalbum på Grappa Musikk i 2017. 
I 2018 mottok hun Moldejazz sin «Jazztalent-pris».
Hun har også mottatt Sula Kommune sitt kulturstipend (2011), og Jazzsirkelens «Ungjazzpris» (2017)
Płaszów konsentrasjonsleir

Płaszów konsentrasjonsleir eller Kraków-Płaszów konsentrasjonsleir var en tysk tvangsarbeidsleir og konsentrasjonsleir i bydelen Płaszów i det sørlige Kraków (nå en del av distriktet Podgórze) under den tyske okkupasjonen av Polen under andre verdenskrig.
Leiren ble etablert av SS umiddelbart etter Felttoget i Polen i 1939 og den etterfølgende etableringen av Generalguvernementet.
Płaszów-leiren skulle opprinnelig være en tvangsarbeidsleir og ble anlagt på området til to jødiske gravlunder sommeren 1942 og deportasjoner fra den jødiske ghettoen i Kraków begynte 28. oktober 1942. I 1943 ble leiren utvidet og omgjort til en av de mange tyske konsentrasjonsleirene i Polen.
Leirens kommandant var Amon Göth.
Da Den røde armé nærmet seg Kraków ble leiren fullstendig demontert og ble forlatt som et åpent jorde. De døde som var lagt i ulike massegraver ble gravd opp igjen og brent på stedet. 20. januar 1945 inntok Den røde armé området som da lå helt øde.
Deler av leiren ble gjenskapt i filmen Schindlers liste fra 1993.
Balsameda

Utseende

Middelsstore, matte, brune gullbasser. Kroppen er brun med lyse, innstukne punkter.

Utbredelse

Slekten er utbredt i Mellom-Amerika, fra Mexico i nord til Costa Rica i sør.
Kibb

Kibb er en lastekasse (vogn) laget av jern og brukt i taubane for transport av masse (kull, jernmalm mv.) i forbindelse med gruvedrift.
18. februar 1910 ble de første kibbene sendt fra Røsten stasjon, sør for Tynset, til gruven på Røstvangen. Det første taubaneanlegget i Longyearbyen ble startet i 1907/08 og hadde kibber med samlet kapasitet 100 tonn kull pr. time.
Religionspsykologisk senter

Religionspsykologisk senter ble etablert i Sykehuset Innlandet i 2008 som et kompetansesenter for behandlingsrelatert religionspsykologi.
Senteret har som målsetting å styrke den kliniske kompetansen når det gjelder religion, livssyn og eksistensielle spørsmål. Dette skjer gjennom forskning, undervisning og nettverksbygging.
Senteret driver religionspsykologisk forskning relatert til psykoselidelser, demens, kreft, folkehelse og ritualisering ved ulykker, samt helsetjenesteforskning på samhhandling mellom nivåer i den psykiske helsetjenesten.
Religionspsykologisk senter er lokalisert på Sykehuset Innlandet HF Sanderud utenfor Hamar.
Senteret ledes av forskningsleder og professor Lars Johan Danbolt.
Mayumi Kaji

Landslaget

Mayumi Kaji spilte 48 landskamper for Japans kvinnelandslag. Hun ble tatt ut i Japans tropp til VM i fotball 1991.
Cupfinalen i fotball for menn 2009

Cupfinalen for menn 2009 var en fotballkamp som ble spilt søndag 8. november 2009 på Ullevaal Stadion og var den siste kampen i Norgesmesterskapet i fotball for menn 2009. Kampen var den 104. cupfinalen for menn og den 67. finalen som har blitt spilt på Ullevaal Stadion.
Molde gikk videre etter å ha slått Vålerenga 6-3 hjemme, og Aalesund etter å ha slått Odd Grenland 1-0 hjemme.
Aalesund vant på straffesparkkonkurranse.
Prairie Creek kraftverk

Prairie Creek kraftverk er et kullkraftverk i Linn County, delstaten Iowa, USA. Det har en installert produksjonskapasitet på 245 MW, fordelt på 4 blokker/turbiner. Operatør er Interstate Power & Light Co. Brenselkilden er kull.
Islandsk

Historikk

Island ble befolket av utvandrede nordmenn i perioden 874-930. De tok med seg det norrøne språket, og spesielt dialektene fra Sogn og Fjordane, Hordaland, Rogaland og Agder ble dominerende. Islendingene tok også opp enkelte ord fra irsk gælisk,  både fra irske treller som utgjorde en stor samfunnsgruppe,  og gjennom kontakt med irske klostre på Island.
I nordeuropeisk sammenheng var Island tidlig ute med en litterær kultur, og allerede på 1100-tallet ble språket skriftnormert. Flere håndskrifter fra denne perioden er bevart, disse er blant de viktigste kildene til både islandsk og norsk tidlig historie.
Fra 1200-tallet begynte norrønt i Skandinavia å endre seg, både fonetisk og grammatisk, mot det som skulle bli moderne norsk, svensk og dansk. På Island gikk den tilsvarende utviklingen betydelig saktere: På 1400-tallet fant en rekke lydoverganger sted, som skilte islandsk fonetikk markant fra det opprinnelige norrønt. Grammatikken forble i hovedsak uendret.
Fra midten av 1500-tallet kan man snakke om nyislandsk eller moderne islandsk (nútimaíslenska). Rettskrivingsnormen ble modernisert i siste halvdel av 1800-tallet, og offisielt vedtatt i 1918. Senere har det vært få reformer: Diftongen je ble skrevet é fra 1929, z erstattet med s i 1974. Det er visse forskjeller mellom norrønt og moderne islandsk, spesielt når det gjelder ordforråd, men i grove trekk vil en islending kunne lese norrønt.

Alfabet

Det islandske alfabetet har tre diftonger: Á/á, É/é, Ó/ó; og fire særegne bokstaver: Ð/ð (edd), Þ/þ (thorn), Æ/æ og Ö/ö.

Dialekter

Islandsk har svært små dialektvariasjoner, antagelig grunnet at skriftkulturen har stått så sterkt. Enkelte lokale uttalevarianter finnes likevel.
Se også Islandske dialekter.
Kilen bru

Kilen bru er en veibro på fylkesvei 311 i Tønsberg kommune i Vestfold. Brua krysser Vellebekken og ligger ved en liten rundkjøring hvor fylkesvei 311 og fylkesvei 300 møtes. Brua er 10.9 meter lang. Rett ved siden av brua ligger den større Kilen gang- og sykkelbru som er ei gangbru på 144 meter.
Topiltzin Quetzalcoatl

Topiltzin Quetzalcóatl (f. 935 eller 947 e.Kr.) var etter legendene en prestekonge i Tula, toltekernes hovedstad, et stykke nord for Mexico by. Han beskrives som «det mest fremtredende eksempel på ... mektige historiske individer som ble guder gjennom en senere apoteose»
Ifølge noen av legendene om hans styre var han imot krig og menneskeofringer. Av denne grunn kom han i strid med presteskapet knyttet til krigsguden Tezcatlipoca og måtte flykte fra Tula. Toltekerne ble av de etterfølgende mesoamerikanske kulturene regnet som en høytstående sivilisasjon, som det ga prestisje å være knyttet til. Aztekerkongen Moctezuma II, som hersket fra 1502 til 1520, regnet seg som en direkte dynastisk etterfølger etter Topiltzin Quetzalcoatl. I aztekisk mytologi fortelles det at Topiltzin Quetzalcoatl forsvant, men skal komme tilbake.
Rundt denne tiden foregikk det en spredning av en fornyet kult omkring guden Quetzalcóatl sørover i Mesoamerika. Det er uklart hvorvidt det er noen sammenheng mellom prestekongen Topiltzin Quetzalcoatl og mayafolkets guddom kalt Kukulkan eller Quetzalcóatl. I noen legender synes han å smelte sammen med guden Quetzalcóatl, som hos aztekerne også var kjent som Ehecatl (vindguden).